
B7‑0075/2011
Europa-Parlamentets beslutning om Initiativet vedrørende Tuberkulosevaccine (TBVI-initiativet), en konkret iværksættelse af 2020-strategien, der skal bidrage til opfyldelse af det sjette 2015-mål om udvikling af vacciner og udryddelse af tuberkulose inden 2050

Europa-Parlamentet,

–
der henviser til Initiativet vedrørende Tuberkulosevaccine (TBVI), en uafhængig ikke-kommerciel organisation og eneste paneuropæiske organisation af denne art, der er oprettet med støtte fra Kommissionen og som støtter den påtrængende nødvendige udvikling af nye vacciner samt letter og videregiver sine erfaringer til et integreret europæisk net,

–
der henviser til, at medlemsstaterne og EU har investeret massivt i forskning og innovation (femte, sjette og syvende program for forskning og udvikling) vedrørende udviklingen af vacciner mod tuberkulose,

–
der henviser til Lissabon-strategien, der har til formål at skabe et europæisk område for forskning og innovation, Innovation i Europa EU 2020 og flagskibsinitiativet for Europa 2020-strategien om innovation, 

–
der henviser til WHO's program "Stop TB", der har en målsætning om inden 2015 at nedbringe hyppigheden og dødeligheden med 50 % i forhold til 1990 og helt at udrydde tuberkulose inden 2050,

–
der henviser til FN's årtusindudviklingsmål om inden 2015 at bremse tuberkulosens udbredelse og vende tendensen for denne sygdoms udvikling,

–
der henviser til EU's prioriteter fra december 2005, som er fastlagt i den europæiske udviklingskonsensus,

–
der henviser til G8-topmødet i juni 2007 og lanceringen af initiativet "Providing for health" med henblik på udvikling af finansieringssystemer for sundhed, som er holdbare, retfærdige, til gavn for de fattige og med universel dækning,

–
der henviser til meddelelse fra Kommissionen fra 2010 (KOM(2010)0128), der sigter mod at styrke EU's rolle inden for global sundhed,

–
der henviser til mødet i den globale fond for bekæmpelse af hiv/aids, tuberkulose og malaria, der blev afholdt i New York i oktober 2010, 

–
der henviser til rapporten fra WHO med titlen "Multidrug and extensively drug-resistant TB (M/XDR-TB): 2010 global report on surveillance and response" om den bekymrende fremkomst af resistente stammer og stammer, der er meget resistente over for behandlinger,

–
der henviser til Berlin-erklæringen om tuberkulose fra WHO's europæiske ministerforum den 22. oktober 2007, med titlen "All Against Tuberculosis" (EUR/07/5061622/5, 74415),
–
der henviser til rapporten fra European Academies' Science Advisory Council, der anslår, at udgifterne for den eneste behandling mod tuberkulose i Den Europæiske Union udgør 2 mia. EUR pr. år (EASAC Policy report 10, marts 2009, ISBN:  9789-0-85403-746-9),

–
der henviser til Europa-Parlamentets beslutning af 7. oktober 2010 om sundhedssystemer i Afrika syd for Sahara og global sundhed (2010/2070(INI)),

–
der henviser til forretningsordenens artikel 115, stk. 5, og artikel 110, stk. 2,

A.
der henviser til, at TBVI-fonden så dagens lys efter succesen med TBVAC-projektet (2004-2009), et rammeprogram finansieret af Den Europæiske Union med det formål at indkredse ny vacciner, som ville kunne anvendes mod tuberkulose,

B.
der henviser til, at med fire år tilbage inden udløbet af fristen for opfyldelse af årtusindudviklingsmålene er situationen for udbredelsen af tuberkulose i verden trods fremskridt stadig bekymrende,

C.
der henviser til, at tuberkulose stadig er en af de vigtigste dødsårsager i verden, idet næsten 2 mio. mennesker hvert år dør af denne sygdom, og at den stadig udgør en trussel for EU-borgerne,

D.
der henviser til, at den globale succesrate for behandlingen mod sygdommen i 2008 nåede et højdepunkt på 87 %,

E.
der henviser til, at tuberkulose er en af de primære hindringer for udviklingen af sundheden i udviklingslandene, og at sygdommen stadig er en trussel på verdensplan, 

F.
der henviser til, at den multiresistente og endog fuldstændig resistente epidemi er et alvorligt problem, 

G.
der henviser til, at en samtidig hiv/tuberkulose-infektion er en alvorlig sygdom, 

H.
der henviser til, at tuberkulose er et slående eksempel på ulighederne mellem befolkningerne, da denne sygdom næsten er udryddet i de industrialiserede lande, men at der nu er bekymrende tegn på, at sygdommen er på vej tilbage, navnlig med resistente og multiresistente stammer,

I.
der henviser til behovet for nye vacciner, eftersom der siden 1921 kun har været en enkelt type vaccine til rådighed, nemlig BCG-vaccinen, som ikke er tilstrækkelig effektiv og kun beskytter de helt små børn (børnetuberkulose),

J.
der henviser til, at behandlingerne ikke længere virker på grund af udviklingen af en stærk resistens, og fordi metoden til diagnosticering stadig er den samme som den, Koch anvendte i 1882, og som i bedste fald kun afslører halvdelen af infektionerne,

K.
der henviser til, at tuberkulose ifølge beregninger fra Verdensbanken er årsag til et årligt økonomisk tab på omkring 52 mia. dollars i Afrika, mens tabet på verdensplan ifølge Verdensbanken anslås til 0,52 % af verdens BNP,

L.
der henviser til, at det paneuropæiske partnerskab TTBVI har gjort væsentlige fremskridt med klargøring af nye effektive vacciner mod tuberkulose, og at denne viden og innovation bekræfter, at Den Europæiske Union er førende på området,

M. 
der henviser til, at disse innovationer fortjener at modtage den nødvendige finansiering for at kunne give merværdi i EU og i de lande og på de kontinenter, hvor tuberkulose udgør en tung byrde,

N.
der henviser til, at målet stadig er at investere 3 % af BNP i forskning og udvikling på trods af de budgetmæssige begrænsninger (KOM(2010)2020 og KOM(2010)0546),

1.
understreger, at kun et vaccinationsprogram, der involverer en storstilet vaccinationskampagne, vil kunne indvirke positivt på den planlagte opfyldelse af årtusindudviklingsmålene efter 2015 og navnlig på udryddelsen af tuberkulose inden 2050;

2.
er af den opfattelse, at kun de bedste vacciner vil udgøre et grundlæggende redskab i bekæmpelsen knyttet sammen med bedre tests, diagnosticering og mere effektive behandlinger, hvilket forudsætter en større omlægning af forskningen og i sidste ende en øget og varig finansiering; 

3.
mener, at når TBVI sættes i værk til fordel for personer, der er ramt af tuberkulose i hele verden – navnlig i de mindst udviklede lande – vil dette være en konkret virkeliggørelse af 2020-strategien, hvilket vil kunne styrke Unionens strategiske uafhængighed i bekæmpelsen af tuberkulose og andre smitsomme sygdomme; 

4.
opfordrer indtrængende til en forøgelse af den internationale finansiering, eftersom den offentlige bistand ikke er tilstrækkelig til at imødekomme behovene og de udfordringer, som udviklingslandene står overfor;

5.
understreger, at Kommissionen med 49 mia. EUR er den største donor af offentlig udviklingsbistand;

6.
er af den opfattelse, at det haster med at finde nye innovative finansieringsformer, som f.eks. økonomiske garantier fra medlemsstaterne eller EU, der sætter Den Europæiske Investeringsbank i stand til at yde flere midler til TBVI;

7.
mener, at den økonomiske garanti med en forventet indfrielse af den gæld, der pådrages, er et instrument, der mindsker den finansielle risiko mest muligt og samtidig støtter forskning og udvikling samt sikrer en forsvarlig anvendelse af midlerne;

8.
minder om, at ethvert barn har krav på at nyde godt af vaccinations- og immuniseringsprogrammer; minder endvidere om, at 8,8 mio. børn under fem år (heraf halvdelen i Afrika syd for Sahara) hvert år fortsat dør af sygdomme, som kan forebygges og behandles; understreger, at TBVI har til formål at udvikle to former for vaccine: vacciner, der er bestemt til førstegangsvaccination, og vacciner, der gives flere gange til børn; 

9.
pålægger sin formand at sende denne beslutning til Rådet, Kommissionen, medlemsstaterne, de ansvarlige for TBVI-fonden og WHO.

